PRIMĂRIA MUNICIPIULUI SATU MARE
SERVICIUL INVESTIȚII,  GOSPODĂRIRE – ÎNTREȚINERE
DIRECŢIA ECONOMICĂ

NR. 43970 / 23.07.2026
                      În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, Serviciul Investiții, Gospodărire-Întreținere și Directorul executiv al Direcției economice  formulează următorul:

RAPORT DE SPECIALITATE
la proiectul de hotărâre


privind aprobarea Documentației de avizare a lucrărilor de intervenție (D.A.L.I.) și a indicatorilor tehnico-economici, 

pentru obiectivul de investiții

„Reabilitare și extindere clădire Centru de zi pentru seniori – Îmbătrânire activă și Implicare Comunitară, strada Parcului nr. 1, Municipiul Satu Mare, județul Satu Mare”
Persoanele vârstnice reprezintă o categorie de populație vulnerabilă cu nevoi particulare, datorită limitărilor fiziologice și fragilității caracteristice fenomenului de îmbătrânire. Persoanele vârstnice, în funcție de situațiile personale de natură socio-economică, medicală și fiziologică, beneficiază de măsuri de asistență socială, în completarea prestațiilor de asigurări sociale pentru acoperirea riscurilor de bătrânețe și de sănătate.
Documentația aferentă obiectivului propus cuprinde caracteristicile principale și indicatorii tehnico-economici ai investiției, prin care se solicită intervenții pe o proprietate - teren și construcții. Clădirea de pe acest teren a fost construită în regim de înălțime parter, cu funcțiunea de școală primară, după care a rămas în sistemul de educație, ca atelier-școală.

Imobilul a fost preluat în administrare de Direcția de Asistență Socială Satu Mare, care i-a stabilit destinația de centru de zi pentru seniori, însă desfașurarea activității propuse nu este posibilă fără intervenții. Principalele neconformități sunt legate de starea fizică a clădirii, de capacitatea (suprafața) acesteia, a relațiilor funcționale între încăperi și a lipsei dotărilor.

Obiectivul major este de a se realiza un loc în care D.A.S. SATU MARE să poată promova conceptul de îmbătrânire pro activă prin a oferi persoanelor de vârsta a treia (seniorilor), posibilitatea de a participa la diverse activităţi şi servicii create special pentru ei.
Municipiul Satu Mare, pol urban relevant la nivel județean, se confruntă cu o tendință demografică de scădere a populației generale (91.520 locuitori conform Recensământului din 2021), evoluție asociată cu o creștere a ponderii populației vârstnice. Această categorie demografică necesită servicii sociale și comunitare adaptate procesului de îmbătrânire pentru a preveni izolarea socială și a menține autonomia.

La nivel local, infrastructura existentă pentru seniori este limitată și nu corespunde standardelor actuale de calitate sau cerințelor funcționale specifice serviciilor sociale acreditate. Investiția este corelată cu politicile europene de incluziune socială și cu Programul Incluziune și Demnitate Socială (PIDS) 2021-2027, răspunzând nevoii acute de dezvoltare a serviciilor comunitare integrate pentru persoanele vârstnice vulnerabile.
Dimensionarea investiției a fost stabilită după cum urmează:

● Capacitatea maximă simultană: Clădirea poate găzdui până la 70 de persoane implicate în activități diverse (servirea mesei, servicii medicale, psihoterapie, kinetoterapie și personal administrativ).

● Utilizarea curentă estimată: Se preconizează o prezență medie zilnică de 40-50 de persoane.

● Suprafața propusă: Extinderea clădirii de la 474 mp la 660,56 mp pentru a asigura suprafețele minime necesare conform standardelor de calitate pentru serviciile sociale.

● Accesibilitate: Dimensionarea include adaptarea totală a spațiilor pentru persoanele cu mobilitate redusă, asigurând accesul facil al beneficiarilor seniori, conform normativului privind adaptarea clădirilor civile şi spaţiului urban la nevoile individuale ale persoanelor cu handicap NP 051-2012 Revizuire NP 051/2000.
Prognoze pe termen mediu și lung

Pe termen mediu: Se urmărește creșterea capacității de furnizare a serviciilor sociale acreditate, permițând deservirea unui număr mai mare de beneficiari din categoriile vulnerabile ale municipiului. Implementarea standardelor nZEB (consum de energie aproape zero) va asigura reducerea semnificativă a costurilor de operare ale infrastructurii sociale nou create.

Pe termen lung: Investiția va consolida rețeaua locală de servicii sociale prevăzută în Strategia de Dezvoltare Locală a GAL Satu Mare, contribuind la reducerea riscului de sărăcie și excluziune socială în rândul populației vârstnice. Prin utilizarea unor sisteme moderne (pompe de căldură, panouri fotovoltaice), clădirea va rămâne sustenabilă financiar, diminuând presiunea asupra bugetului local pentru întreținerea facilităților publice.
Imobilul-teren studiat, situat pe strada Parcului, nr.1,  se află în intravilanul municipiului Satu Mare.
Proprietatea este notată în cartea funciară cu nr. 175795 - Satu Mare sub nr. cadastral 175705 pentru terenul în suprafață de 1.824 mp iar construcția - centru de zi pentru seniori - este identificată prin nr. cadastral 175705 - C1 din cartea funciară cu nr. 175795 - Satu Mare și se desfășoară pe o suprafață construită de 474,00 mp.

MUNICIPIUL SATU MARE este proprietar în cotă întreagă (1/1) asupra acestui imobil, care face parte din domeniul public.

DIRECȚIA DE ASISTENȚĂ SOCIALĂ  SATU MARE are notat în cartea funciară, ca drept real, drept de administrare în cota intreagă (1/1).

Proprietatea nu este grevată de sarcini de servitute, de preemțiune sau alte tipuri de sarcini.

Documentația de avizare a lucrărilor de intervenție pentru obiectivul de investiții „Reabilitare și extindere clădire Centru de zi pentru seniori – Îmbătrânire activă și Implicare Comunitară, strada Parcului nr. 1, Municipiul Satu Mare, județul Satu Mare” a fost elaborată în conformitate cu prevederile H.G. 907/2016 privind aprobarea conținutului - cadru al documentației tehnico-economice aferente investițiilor publice precum și a structurii și metodologiei de elaborare a devizului general pentru obiective și lucrări de intervenții și a fost refăcută în conformitate cu ghidul de finanțare aferent tipului de investiție, motiv pentru care se impune abrogarea H.C.L. nr. 69/14.03.2024.
Soluția recomandată în Scenariul A presupune extinderea clădirii, în limitele procentului de ocupare al terenului, specificat în certificatul de urbanism, cu păstrarea regimului de înălțime parter (P). 

În acest scenariu, lucrările generale de construcții și instalații propuse vor fi:

REABILITARE + EXTINDERE CORP

Lucrări structurale

● Desfacere învelitoare şi şarpantă existentă

● Desfacere planşeu peste parter

● Refacere rosturi zidărie + injectări mortar compatibil

● Cămășuiri locale pereți exteriori (varianta maximală recomandată parţial)

● Realizare planşeu nou din beton armat peste parter

● Execuție structură nouă pentru extindere (zidărie confinată / cadre BA)

● Refacere integrală şarpantă

● Trotuar de gardă perimetral + drenaj ape pluviale

Lucrări arhitecturale

● Reconfigurare funcțională conform cerințelor centru seniori

● Realizare grupuri sanitare conforme cu criteriile de accesibilitate

● Rampă acces persoane cu dizabilități

● Refacere finisaje interioare/exterioare integral

● Tâmplărie nouă PVC/Al cu geam tripan

Lucrări energetice

● Termoizolare pereți exteriori (min. 15 cm vată bazaltică / EPS grafitat)

● Termoizolare planșeu pod (25cm vată minerală)

● Termoizolare placă peste sol

● Înlocuire completă tâmplărie

● Sistem încălzire nou (pompă de căldură)

● Încălzire în pardoseală sau radiatoare joasă temperatură

● Ventilare mecanică cu recuperare căldură

● Iluminat LED eficient

● Panouri fotovoltaice
Date tehnice propuse

● Suprafața construită propusă: 660,56 mp

● Suprafața desfășurată propusă: 660,56 mp

● Regim de înălțime: Parter

● Structură: zidărie consolidată + elemente BA + extindere nouă

● Planșeu: beton armat

● Nivel stabilitate incendiu: II

● Instalații: electrice, sanitare, termice, HVAC noi

● Performanță energetică: conform MC001/2022
INDICATORI  TEHNICO – ECONOMICI:

Scenariul A

Valoarea  totală a investiției:

3.604.732,61 lei (fără TVA) din care:

construcții - montaj: 


2.320.500,50 lei (fără TVA)
Sumele necesare investiției  vor fi asigurate prin fonduri nerambursabile, bugetul local și alte surse legal constituite.
Perioada de execuție a lucrărilor va fi de 24 luni calendaristice.

Raportat la prevederile art.41 și art.44 alin. (1) din Legea nr. 273/2006 privind finanțele publice locale, cu modificările și completările ulterioare, potrivit cărora: ”….. Cheltuielile pentru investiții publice și alte cheltuieli de investiții finanțate din fonduri publice locale se cuprind în proiectele de buget, în baza programului de investiții publice al fiecărei unități administrativ-teritoriale, întocmit de ordonatorii principali de credite, care se prezintă și în secțiunea de dezvoltare, ca anexa la bugetul inițial și, respectiv, rectificat, și se aprobă de autoritățile deliberative…… Pot fi cuprinse în programul de investiții publice numai acele obiective de investiții pentru care sunt asigurate integral surse de finanțare prin proiectul de buget multianual, potrivit art.38. ….. 
Documentațiile tehnico-economice ale obiectivelor de investiții noi, a căror finanțare se asigură integral sau în completare din bugetele locale, precum și ale celor finanțate din împrumuturi interne și externe, contractate direct sau garantate de autoritățile administrației publice locale, se aprobă de către autoritățile deliberative…. Pot fi cuprinse în programul de investiții publice numai acele obiective de investiții pentru care sunt asigurate integral surse de finanțare prin proiectul de buget multianual, potrivit art.38. ….. Documentațiile tehnico-economice ale obiectivelor de investiții noi, a căror finanțare se asigura integral sau în completare din bugetele locale, precum și ale celor finanțate din împrumuturi interne și externe, contractate direct sau garantate de autoritățile administrației publice locale, se aprobă de către autoritățile deliberative….” și cele privitoare la asigurarea resurselor financiare din același act normativ ”..... Nicio cheltuială nu poate fi înscrisă în bugetele prevăzute la art.1 alin. (2) și nici nu poate fi angajată și efectuată din aceste bugete, dacă nu există baza legală pentru respectiva cheltuială..... (4)Nicio cheltuială din fonduri publice locale nu poate fi angajată, ordonanțată și plătită dacă nu este aprobată, potrivit legii și dacă nu are prevederi bugetare și surse de finanțare”.
Raportat și la prevederile  art. 129 alin. (2) lit. b) coroborat cu alin (4) lit. d) din O.U.G. 57/2019 privind Codul administrativ, cu modificările și completările ulterioare, potrivit cărora consiliul local aprobă, la propunerea primarului, documentațiile tehnico-economice pentru lucrările de investiții de interes local, 

Ținând cont și de documentația suport (Referatul nr. 42381/15.07.2026 privind înaintarea spre avizare Comisiei tehnico-economice a indicatorilor tehnico-economici ai obiectivului de investiție „Reabilitare și extindere clădire Centru de zi pentru seniori – Îmbătrânire activă și Implicare Comunitară, strada Parcului nr. 1, Municipiul Satu Mare, județul Satu Mare”, Procesul verbal nr. 43150/20.07.2026 al Comisiei tehnico-economice), proiectul de hotărâre se înaintează Consiliului Local al Municipiului Satu Mare cu propunere de aprobare.
   
Director executiv,                                                        Șef serviciu,
  
 ec. Ursu Lucica                                                    ing. Szűcs Zsigmond  
Întocmit

Adrian Gabriel Neacșu

